राम माधव, मुरलीधर राव, अनिल जैन सहित इन नेताओं को नहीं मिली नड्डा की टीम में जगह
भारतीय जनता पार्टी ने शनिवार को संगठन में बड़ा फेरबदल करते हुए कई बड़े नेताओं को उनके पदों से हटा दिया है। इसमें राम माधव, सरोज पांडे, अनिल जैन, मुरलीधर राव ऐसे बड़े चेहरे हैं जिनको हटाया गया है।
नई दिल्ली: भारतीय जनता पार्टी ने शनिवार को संगठन में बड़ा फेरबदल करते हुए कई बड़े नेताओं को उनके पद से हटा दिया है। इसमें राम माधव, सरोज पांडे, अनिल जैन, मुरलीधर राव ऐसे बड़े चेहरे हैं जिनको हटाया गया है। राष्ट्रीय पदाधिकारियों की टीम से राम माधव, मुरलीधर राव, सरोज पांडे और अनिल जैन को महासचिव पद से हटाया गया है। इसके अलावा राष्ट्रीय उपाध्यक्ष के पद से विनय सहस्रबुद्धे, उमा भारती, प्रभात झा,रेणू देवी, अविनाश राय खन्ना, श्याम जाजू और ओम माथुर जैसे दिग्गजों की जगह नए चेहरों को मौका दिया गया है।भाजपा अध्यक्ष जे पी नड्डा ने शनिवार को पार्टी के राष्ट्रीय पदाधिकारियों की इस नयी टीम की घोषणा की है। इसमें कुछ पुराने नामों को बरकरार रखते हुए नए चेहरों को भी शामिल किया गया है। राज्य और केंद्रीय नेतृत्व के बीच जुड़ाव के लिहाज से पार्टी में अहम सांगठनिक पद महासचिव का माना जाता है। नयी टीम में आठ महासचिवों की सूची में भूपेंद्र यादव, अरूण सिंह और कैलाश विजयवर्गीय को बरकरार रखते हुए पांच नए चेहरों को जगह दी गयी है। हालांकि राम माधव, पी मुरलीधर राव, सरोज पांडे और अनिल जैन के स्थान पर नए चेहरों को शामिल किया गया है। दुष्यंत कुमार गौतम, डी.पुरंदरेश्वरी, सी टी रवि, तरूण चुग और दिलीप सैकिया नए महासचिव होंगे। भाजपा सांसद तेजस्वी सूर्या को पार्टी की युवा इकाई का अध्यक्ष बनाया गया है। वह पूनम महाजन का स्थान लेंगे। पार्टी ने प्रवक्ताओं की अपनी सूची को भी विस्तारित किया है। अब इसमें 23 प्रवक्ताओं को स्थान दिया गया है। इसमें सांसद अनिल बलूनी को मुख्य प्रवक्ता बनाया गया है और बाकी प्रवक्ता ‘मीडिया हेड’ होंगे।